## Metrovalencia modifica a partir de l’1 d’octubre la seua normativa sobre l’accés de bicicletes

*** En tota la xarxa de metro en superfície i durant tots els dies de la setmana es permetran un màxim de quatre bicicletes convencionals, que hauran de viatjar en l’últim cotxe
* L’accés de les bicicletes plegables està permés en tota la xarxa de metro i tramvia, sense cap limitació de nombre, mentres que els patinets elèctrics seguixen sense estar autoritzats**

Ferrocarrils de la Generalitat Valenciana (FGV) ha presentat en l’última sessió del seu consell d’administració les noves normes d’accés de bicicletes no elèctriques a les instal·lacions, dependències i unitats de Metrovalencia, que entraran en vigor el pròxim 1 d’octubre una vegada completat el gros del procés de reconstrucció de la xarxa després de les riuades.

D’esta manera, en la xarxa de Metrovalencia, el transport de bicicletes no elèctriques no plegables estarà permés en tota la xarxa de metro en superfície, fins a un màxim de quatre vehicles per cada unitat, tots els dies de la setmana.

L’accés de les bicicletes plegables està permés en tota la xarxa de metro i tramvia, també tots els dies de la setmana, i sense cap limitació de nombre. Les bicicletes plegables es podran transportar com a paquets de mà i aniran sempre plegades en els trens i tramvies, també en l’accés i l’eixida de les instal·lacions.

Amb esta nova disposició no s’autoritza l’accés de bicicletes convencionals en els trams subterranis i en les línies tramviàries de Metrovalencia. D’esta manera, un usuari amb bicicleta no plegable que puge en alguna estació de l’àrea metropolitana en superfície haurà d’abandonar la unitat en l’última parada en superfície per a no viatjar amb la seua bicicleta en subterrani.

Pel que fa a l’accés de vehicles personals elèctrics, seguix sense estar autoritzat, a excepció dels utilitzats per persones de mobilitat reduïda (PMR).

El nombre de bicicletes permeses es podrà modificar a criteri del personal de l’empresa pública, en funció de l’ocupació real del vehicle o d’altres circumstàncies que ho requerisquen així. Durant la celebració de Falles i altres esdeveniments de gran demanda es podrà prohibir l’accés amb bicicletes en tota la xarxa o en determinades zones.

Les bicicletes se situaran sempre en l’últim cotxe, els seus portadors es responsabilitzaran de no causar molèsties a la resta del passatge, ni danys en els vehicles o les instal·lacions, i hauran de romandre dempeus al costat d’estes. En cap cas es podrà obstaculitzar l’accés dels maquinistes a les cabines de conducció, ni a les portes d’accés i eixida dels viatgers.

Fecha: 23/09/2025